泂酌亭詩
作者：李光
朝代：宋

paragraphs: 投老幾三黜，郊居更一遷。
江山相映带，風物自清妍。
妙墨移新榜，清詩失舊鐫。
地偏無俗轍，境勝賴前賢。
氣浹岡巒潤，榮滋草木鮮。
雙泉今莫辨，異味豈虚傳。
餘潤分畦圃，支流給市廛。
幽嵌鏘玉佩，石罅湧璣璿。
瀝漉聞朝汲，淙琤攪夜眠。
甘寒通沆瀣，精潔秘蜿蜒。
奔駛觀洄洑，泓渟有折旋。
滂沱蘇旱歲，清冷變炎天。
鴈過空遺影，僧來忽誤禪。
澄瀾涵璧月，暗谷響朱弦。
夢想千巖秀，徜徉一壑専。
使君常倒載，别乘屢加籩。
隔竹聞茶臼，臨池泛酒船。
塵襟如可洗，來此弄潺湲。